《送同年寇体乾如广平》
明代·钟允谦

圣皇御宸极，仁礼柔黔愚。厉精作群吏，责效期黄虞。

巽命屡申播，循良庸简殊。君才卓英俊，揽辔登清途。

何以答主怀，义训昭庭趋。如彼千金方，世传岐与俞。

如彼白乐厩，知无偾辕驹。金丹试一粒，疲瘵立息苏。

轻车就长道，千里看须臾。矧兹广平治，近在京辅区。

笃近绥四方，经辕容粗疏。丰歉时不常，待哺翘喁喁。

帝德何以宣，生厚化乃孚。岂弟歌周雅，民塈理不诬。

如伤铭座侧，伯子真良模。与君敦世好，别语忘烦芜。

君亦何所言，临风慰踟蹰。

作者简介：钟允谦，字汝益。明世宗嘉靖八年（一五二九）进士。知浙江宁海县，升刑部主事，出知福州府，转莱州知府。卒于官。与父芳同祭乡贤。明陈是集《溟南诗选》卷二有传。